Étienne Pivert de Senancour
Étienne Pivert de Senancour var en fransk forfatter mellem oplysningstid og romantik. Han var præget af de filosofiske og sociale konflikter omkring 1800 og udtrykte sin skepsis både med hensyn til religionen og de nye samfundsidealer i sine Rêveries sur la nature primitive de l'homme (1799, Drømmerier om menneskets oprindelige natur). I brevromanen Oberman (1804) lever mennesket i selvvalgt isolation for at finde sig selv, og da romanen opdagedes 30 år senere, læstes den med rette som ærkeromantisk. Senancour udviklede sit menneskesyn hen imod en mere religiøs og mystisk opfattelse af Universet i sit tredje hovedværk, Libres méditations d'un solitaire inconnu (1819, En ukendt eneboers frie meditationer).